Oficialusis leidinys L 329 , 27/12/2000 p. 0047 - 0053



Susitarimas pasikeičiant raštais dėl Ketvirtojo Protokolo, nustatančio žvejybos sąlygas, numatytas Susitarime dėl žuvininkystės tarp Europos ekonominės bendrijos ir Danijos Vyriausybės bei Grenlandijos vietinės Vyriausybės, laikino taikymo laikotarpiu nuo 2001 m. sausio 1 d. iki 2006 m. gruodžio 31 d. A. Danijos Vyriausybės ir Grenlandijos Autonominės Vyriausybės raštas Gerbiamasis Pone, atsižvelgdamas į 2000 m. rugsėjo 13 d. parafuotą Protokolą, nustatantį žvejybos sąlygas laikotarpiui nuo 2001 m. sausio 1 d. iki 2006 m. gruodžio 31 d., turiu garbę informuoti Jus, kad Danijos Vyriausybė ir Grenlandijos vietinė Vyriausybė yra pasirengusios laikinai taikyti šį Protokolą nuo 2001 m. sausio 1 d. iki jo įsigaliojimo pagal minėto Protokolo 13 straipsnį, jei Europos bendrija pasirengusi padaryti tą patį, Suprantama, kad tokiu atveju Protokolo 11 straipsnyje nustatyta finansinė kompensacija būtų pradėta mokėti nuo žvejybos metų pradžios. Būčiau dėkingas, jei patvirtintumėte, kad Europos bendrija pritaria tokiam laikinam taikymui. Reiškiu Jums savo didžią pagarbą. Danijos Vyriausybės ir Grenlandijos Autonominės Vyriausybės vardu B. Europos bendrijos raštas Gerbiamasis Pone, turiu garbę pranešti, kad gavau Jūsų šios dienos raštą, kuriame rašoma: "Atsižvelgdamas į 2000 m. rugsėjo 13 d. parafuotą Protokolą, nustatantį žvejybos sąlygas laikotarpiui nuo 2001 m. sausio 1 d. iki 2006 m. gruodžio 31 d., turiu garbę informuoti Jus, kad Danijos Vyriausybė ir Grenlandijos vietinė Vyriausybė yra pasirengusios laikinai taikyti šį Protokolą nuo 2001 m. sausio 1 d. iki jo įsigaliojimo pagal minėto Protokolo 13 straipsnį, jei Europos bendrija pasirengusi padaryti tą patį. Suprantama, kad tokiu atveju Protokolo 11 straipsnyje nustatyta finansinė kompensacija būtų pradėta mokėti nuo žvejybos metų pradžios. Būčiau dėkingas, jei patvirtintumėte, kad Europos bendrija pritaria tokiam laikinam taikymui." Turiu garbę patvirtinti, kad Europos bendrija pritaria tokiam laikinam taikymui. Reiškiu Jums savo didžią pagarbą. Europos Sąjungos Tarybos vardu -------------------------------------------------- Ketvirtasis Protokolas nustatantis žvejybos sąlygas, numatytas Susitarime dėl žuvininkystės tarp Europos ekonominės bendrijos ir Danijos Vyriausybės bei Grenlandijos vietinės Vyriausybės EUROPOS BENDRIJA ir DANIJOS VYRIAUSYBĖ BEI GRENLANDIJOS VIETINĖ VYRIAUSYBĖ Atsižvelgdamos į Susitarimą dėl žuvininkystės tarp Europos ekonominės bendrijos ir Danijos Vyriausybės bei Grenlandijos vietinės Vyriausybės, SUSITARĖ: 1 straipsnis 1. Šis Protokolas taikomas žvejybos veiklai nuo 2001 m. sausio 1 d. iki 2006 m. gruodžio 31 d. 2. Nustatomos tokios kiekvienų metų Susitarimo 2 straipsnyje nurodytos kvotos: (tonomis) | Rūšis | Vakariniai ištekliai (NAFO 0/1) | Rytiniai ištekliai (ICES XIV/V) | Menkės | 2000 | | Jūrų ešeriai | 5500 | 25500 | Juodieji otai (paltusai) | 1500 | 4800 | Krevetės | — | 5675 | Otai (paltusai) | 200 | 200 | Šamai | 300 | 300 | Putasu | — | 15000 | Stintenės | 25000 | | Bukažiotės ilgauodegės | 1350 | 2000 | 3. Nepaisant šio straipsnio 2 dalyje nurodytų kvotų, Bendrija gali sužvejoti I priede nurodytą standartinį kiekį. Už tai nemokama papildoma finansinė kompensacija, išskyrus numatytąją 11 straipsnyje. Kvotos derinamos kasmet arba kitu periodiškumu, atsižvelgiant į turimą mokslinę informaciją. 4. Krevetes pagal kvotą galima žvejoti rytų Grenlandijoje, įmonių lygiu sudarius susitarimus tarp Grenlandijos ir Bendrijos laivų savininkų dėl kvotų perdavimo. Grenlandijos Autonominė Vyriausybė įsipareigoja palengvinti tokius susitarimus. Vakarų Grenlandijos zonose kvotų gali būti perleista ne daugiau kaip 2000 tonų per metus. Bendrijos laivai turi žvejoti tokiomis pačiomis sąlygomis, kokios nurodytos Grenlandijos laivų savininkui išduotoje licencijoje. 5. Grenlandija įsipareigoja kiekvienais metais suteikti 2000 tonų snieginių krabų kvotą laikinosioms bendroms įmonėms arba bendroms įmonėms, nurodytoms 4 ir 5 straipsniuose. 2 straipsnis Nustatomos tokios kiekvienų metų Susitarimo 7 straipsnio 1 dalyje nurodytos kvotos: (tonomis) | Rūšis | Vakariniai ištekliai (NAFO 0/1) | Rytiniai ištekliai (ICES XIV/V) | Menkės | 52250 | | Jūrų ešeriai | 2500 | 5000 | Juodieji otai (paltusai) | 4700 | — | Krevetės | 25000 | 1500 | Šamai | 4000 | — | 3 straipsnis Grenlandija suteikia specialią pirmenybę Bendrijos valstybių narių bendrovėms, derantis dėl sutarčių dėl Grenlandijos siūlomų menkių ir kitų rūšių žuvų, kurios parduodamos iš laivo į laivą arba galutinio menkių pateikimo būdu, kai Grenlandijos žuvies perdirbimo įmonės nepajėgia perdirbti Grenlandijos žvejybos laivyno sužvejojamo kiekio. Dėl tokių sutarčių deramasi tiesiogiai komerciniu pagrindu. 4 straipsnis Pagal Susitarimo 8 straipsnio a punktą taikomi tokie sąvokų apibrėžimai: - "laikinoji bendra įmonė" – tai bet kokia ribotos trukmės kontraktiniu susitarimu tarp Bendrijos laivų savininkų ir Grenlandijos fizinių arba juridinių asmenų įsteigta bendrovė, kurios tikslas – bendrai žvejoti ir naudoti Grenlandijos žvejybos kvotas su Europos bendrijos valstybių narių vėliava plaukiojančiais laivais ir dalintis kartu vykdomos ekonominės veiklos pelnu ir nuostoliais, siekiant tiekimo į Bendrijos rinką prioritetų; - "bendros įmonės" – tai bet kokia Grenlandijos teisės aktais reglamentuojama bendrovė, kurią sudaro vienas ar daugiau Bendrijos laivų savininkų ir vienas ar daugiau partnerių Grenlandijoje, siekianti žvejoti ir galbūt išnaudoti Grenlandijos žvejybos kvotas Grenlandijos suvereniuose ir (arba) jos jurisdikcijoje esančiuose vandenyse su Grenlandijos vėliava plaukiojančiais laivais, siekiant tiekimo į Bendrijos rinką prioritetų. 5 straipsnis Šalys įvertina 4 straipsnyje nurodytų laikinųjų bendrų įmonių ir bendrų įmonių projektus. Tokie projektai vertinami II priede nustatytais metodais ir pagal ten nurodytus kriterijus. 6 straipsnis Siekiant paskatinti 4 straipsnyje nurodytų bendrų įmonių steigimąsi, pagal 1999 m. gruodžio 17 d. Tarybos reglamente (EB) Nr. 2792/1999, nustatančiame išsamias Bendrijos struktūrinės paramos žuvininkystės sektoriui taisykles ir susitarimus [6], nustatytas sąlygas gali būti teikiama finansinė parama. 7 straipsnis Prižiūrėti, kaip vykdomi 5 ir 6 straipsniai, įkuriamas Jungtinis komitetas. Komiteto pareigos yra tokios: - pagal II priede pateiktus kriterijus vertinti Šalių pateiktus projektus dėl 4 straipsnyje nurodytų laikinųjų bendrų įmonių ir bendrų įmonių steigimo; - persvarstyti laikinosioms bendroms įmonėms ir bendroms įmonėms priklausančių laivų veiklą Grenlandijos vandenyse iki pasibaigiant jų sutartims. Jungtinis komitetas posėdžiauja bet kurios Šalies prašymu. 8 straipsnis Galimybės naudotis laikinųjų bendrų įmonių ištekliais sąlygos nustatytos III priede. 9 straipsnis Šalys skatina vykdyti eksperimentinę žvejybą, inter alia giliavandenių rūšių, snieginių krabų ir galvakojų žvejybą Grenlandijos vandenyse. Tuo tikslu, pareikalavus vienai iš Šalių, jos rengia konsultacijas ir konkrečiais atvejais nustato atitinkamas rūšis, sąlygas ir kitus parametrus. Be to, jos nagrinėja, ar galima suteikti finansinę pagalbą eksperimentinės žvejybos projektams. 10 straipsnis Siekdamos vykdyti Susitarimo 9 straipsnyje nustatytus bendradarbiavimo įsipareigojimus, Šalys įsipareigoja užmegzti artimesnį ryšį, kad nustatytų tinkamas bendradarbiavimo sritis, ypač tarp regioninių žvejybos organizacijų ir tyrimų srityje. Todėl Šalys patvirtina veiksmingos kontrolės ir vykdymo priežiūros programos svarbą regioninėse žvejybos organizacijose, kurioms priklauso abi Šalys. Jos susitaria bendradarbiauti palengvinant veiksmingą tokių programų praktinį įgyvendinimą, kiek tai įmanoma kiekvienai Šaliai. 11 straipsnis 1. Susitarimo 6 straipsnyje nurodyta finansinė kompensacija šio Protokolo galiojimo laikotarpiu yra 42820000 EUR, ji mokama kasmet, kiekvienų žvejybos metų pradžioje. 2. Kompensacija koreguojama kiekvienų žvejybos metų eigoje proporcingai pagal papildomas Bendrijai skirtas kvotas, skaičiuojant pagal Susitarimo 8 straipsnyje nurodytą menkių ekvivalentą. 3. Grenlandija suteikia Bendrijai 20000 tonų menkių ekvivalento kvotą, kurią Bendrija gali naudoti pridėtinių žvejybos galimybių įgijimo tikslais. Šio straipsnio 2 dalyje nurodyta pakoreguotoji kompensacija gali sudaryti iki 50 % šio menkių ekvivalento. 4. Šio Susitarimo 8 straipsnyje nurodytų pridėtinių žvejybos galimybių skyrimo tvarka nustatyta IV priede. 12 straipsnis Nevykdant šiame Protokole nustatytų įsipareigojimų, nepažeidžiant Susitarimo 7 ir 10 straipsnių nuostatų, gali būti atitinkamai sumažinami šio Protokolo 1 ir 11 straipsniuose nurodyti įsipareigojimai. 13 straipsnis Šis Protokolas įsigalioja jo pasirašymo dieną. Jis taikomas nuo 2001 m. sausio 1 d. Šalys praneša viena kitai apie tam reikalingų procedūrų užbaigimą. 14 straipsnis 1. Ne vėliau kaip 2003 m. birželio 30 d. Šalys surengia posėdį Protokolo veiksmingumui įvertinti. 2. Jos persvarsto ir įvertina šio Protokolo tinkamumą ir prireikus siūlo pakeitimus. Kartu jos įvertina bendrus santykius tarp Šalių ir nustato, ar reikia parengti ir įgyvendinti papildomų priemonių, kurios padėtų geriau patenkinti Grenlandijos plėtros poreikius. 3. Įsigaliojus šiam Protokolui, Šalys įsipareigoja parengti šio straipsnio 1 dalyje nurodyto posėdžio apžvalgą. Tam jos užmezga atitinkamus kontaktus ir pasikeičia medžiaga, kuri joms atrodo reikalinga. Ne vėliau kaip prieš keturis mėnesius iki 1 dalyje nurodyto posėdžio, Šalys informuoja viena kitą apie klausimus, kuriuos ketina kelti ir, jei būtina, galimus jų pasiūlymus dėl pakeitimų. 4. Per du mėnesius po pranešimo Šalys pradeda konsultacijas dėl pasirengimo persvarstymo posėdžiui ir galimų pasiūlymų dėl pakeitimų išnagrinėjimo. 5. Pasibaigus persvarstymo posėdžiui Šalys informuoja viena kitą apie tai, kad atitinkamos jų institucijos patvirtina bet kokius pasiūlytus pakeitimus. 15 straipsnis Šis Protokolas sudarytas dviem egzemplioriais danų, olandų, anglų, suomių, prancūzų, vokiečių, graikų, italų, portugalų, ispanų ir švedų kalbomis. Visi tekstai yra autentiški. Grenlandijos institucijos pateikia Protokolo vertimą į grenlandų kalbą. [6] OL L 337, 1999 12 30, p. 10. -------------------------------------------------- I PRIEDAS Standartinis kiekis (tonomis) | Rūšis | Vakariniai ištekliai (NAFO 0/1) | Rytiniai ištekliai (ICES XIV/V) | Menkės | 31000 | — | Jūrų ešeriai | 5500 | 47320 | Juodieji otai (paltusai) | 1500 | 4800 | Krevetės | — | 5675 | Otai (paltusai) | 200 | 200 | Šamai | 1000 | 1000 | Putasu | — | 15000 | Stintenės | 25000 | | Bukažiotės ilgauodegės | 3350 | 4650 | -------------------------------------------------- II PRIEDAS Projektų įvertinimo metodika ir kriterijai 1. Šalys keičiasi informacija apie pateiktus laikinųjų bendrų įmonių ir bendrų įmonių, apibrėžtų Protokolo 4 straipsnyje, įsteigimo projektus. 2. Projektai pateikiami Bendrijai per atitinkamos valstybės narės ar valstybių narių kompetentingas institucijas. 3. Bendrija pateikia Komitetui projektų dėl laikinųjų bendrų įmonių ir bendrų įmonių sąrašą. Jungtinis komitetas įvertina projektus pagal inter alia tokius kriterijus: a) siūlomoms žvejybos operacijoms tinkamą technologiją; b) tikslines rūšis ir žvejybos zonas; c) laivo amžių; d) bendrą jų gyvavimo ir žvejybos operacijų trukmę laikinosiose bendrose įmonėse; e) ankstesnę Bendrijos laivo savininko ir Grenlandijos partnerio patirtį žuvininkystės sektoriuje. 4. Atlikęs 3 punkte nurodytą įvertinimą, Jungtinis komitetas pareiškia nuomonę. 5. Laikinųjų bendrų įmonių atveju, jei projektams pritarė Jungtinis komitetas, Grenlandijos valdžios institucija išduoda reikiamus leidimus ir žvejybos licencijas. -------------------------------------------------- III PRIEDAS Galimybės naudotis laikinųjų bendrų įmonių ištekliais sąlygos 1. Licencijos Žvejybos licencijų, kurias išduoda Grenlandija, galiojimo trukmė turi būti lygi laikinųjų bendrų įmonių gyvavimo trukmei. Žvejojama pagal Grenlandijos valdžios institucijos suteiktas kvotas. 2. Laivų keitimas Bendrijos laivą, kuris dirba laikinojoje bendroje įmonėje, kitas lygiavertės talpos ir techninių specifikacijų Bendrijos laivas gali pakeisti tik dėl tikrai pateisinamų priežasčių ir Šalims susitarus. 3. Papildoma įranga Laivai, dirbantys laikinojoje bendroje įmonėje, laikosi Grenlandijoje taikomų taisyklių ir reglamentų dėl papildomos įrangos, kurios taikomos vienodai Grenlandijos ir Bendrijos laivams. 4. Laimikio deklaracija a) Visi Bendrijos laivai pateikia Grenlandijos valdžios institucijai laimikio deklaraciją pagal Grenlandijos žuvininkystės reglamentus. b) Laimikio deklaracijos kopija nusiunčiama Europos Komisijai. c) Jei šių nuostatų nesilaikoma, Grenlandijos valdžios institucija gali sustabdyti atitinkamo laivo žvejybos licencijos galiojimą, kol minėti formalumai bus atlikti. 5. Moksliniai stebėtojai Grenlandijos valdžios institucijos prašymu pagal šį Protokolą žvejojantys Bendrijos laivai turi leisti minėtos institucijos paskirtą mokslinį stebėtoją atvykti į laivą savo užduotims atlikti. Stebėtojui suteikiamos visos priemonės, reikalingos jo funkcijoms atlikti. Jo buvimo laive sąlygos turi būti tokios pačios, kaip kitų laivo pareigūnų. Stebėtojų atlyginimą ir socialinio draudimo įmokas moka Grenlandijos institucijos. Jo buvimo laive išlaidas padengia laivo savininkas. -------------------------------------------------- IV PRIEDAS Pridėtinės žvejybos galimybės 1. Už Grenlandiją atsakingos institucijos įsipareigoja iki kiekvienų metų lapkričio 15 d. suteikti Bendrijai tokias Susitarimo 8 straipsnyje nurodytas pridėtines žvejybos galimybes, kurios tuo metu numatomos, kaip galimos suteikti kitiems žvejybos metams. Bendrija informuoja už Grenlandiją atsakingas institucijas apie savo požiūrį į pasiūlymą ne vėliau kaip per šešias savaites po pasiūlymo gavimo. Jei Bendrija nusprendžia atsisakyti pasiūlymo arba neatsako per šešias savaites, už Grenlandiją atsakingos institucijos gali laisvai pasiūlyti tas pridėtines žvejybos galimybes kitoms šalims. 2. Jei bet kuriuo žvejybos metų laiku yra nustatomos papildomos pridėtinės žvejybos galimybės, kurios viršija 1 dalyje nurodytame pasiūlyme nurodytas žvejybos galimybes, už Grenlandiją atsakingos institucijos pasiūlo tokias papildomas galimybes Bendrijai. Bendrija informuoja už Grenlandiją atsakingas institucijas apie savo požiūrį į pasiūlymą ne vėliau kaip per šešias savaites po pasiūlymo gavimo. Jei Bendrija nusprendžia atsisakyti pasiūlymo arba neatsako per šešias savaites, už Grenlandiją atsakingos institucijos gali laisvai pasiūlyti tas pridėtines žvejybos galimybes kitoms šalims. --------------------------------------------------